A thuto e e botlhokwa ruri! Potso ke gore, A Jona o ne a ithuta sengwe mo go se se mo diragaletseng? Buka e e bidiwang ka leina la gagwe e konela ka potso e e sa arabiwang e Jehofa a neng a e botsa. Batshwayadiphoso bangwe ba ka nna ba ngongorega ka gore Jona ga a ka a e araba. Boammaaruri ke gore o ne a e araba. Buka e a e kwadileng e re naya karabo. Bosupi bo bontsha gore Jona ke ene a kwadileng buka e e bidiwang ka leina la gagwe. Akanya fela ka moporofeti yono, a boetse kwa motseng wa gagabo, a babalesegile mme a kwala pego eno. Re ka akanya ka monnamogolo yo o botlhale yo o ikokobeditseng a ntse a tshikinya tlhogo fa a tlhalosa diphoso tsa gagwe, botsuolodi jwa gagwe le kafa a neng a nna tlhogoethata ka gone go bontsha bopelotlhomogi. Go bonala sentle gore Jona o ile a ithuta mo kaelong e e botlhale ya ga Jehofa. O ne a ithuta go nna pelotlhomogi. A le rona re ka dira jalo?